**MTA SZTAKI SC 2018. évi beszámolója**

A SZTAKI SC elnökségi feladatait 2018-ban is Pólusné Thiry Éva és Adács Péter látták el.

2018. év legfontosabb feladata az volt, hogy az egyes szakosztályok anyagi helyzete tovább stabilizálódjon. A támogatások kifizetésekor szigorúan betartottuk a támogatási elvet, mely szerint a költségek kifizetésére csak akkor kerülhet sor, ha a tagdíjból és a támogatásból (50%-50%) származó bevételek fedezik a kiadások számláit.

2018. év másik fontos feladata a sport népszerűsítése a SZTAKI dolgozói körében

Ahogy az alábbi táblázatokból látszik, a szakosztályok vezetői többé-kevésbé jól tervezték a szakosztályok bevételeit, kiadásait.

|  |  |  |  |
| --- | --- | --- | --- |
| **Szakosztály** | **TERVEZETT (2018 év)** | | |
| **tagdíjbevétel** | **támogatás** | **költség** |
| Tenisz | 550.000 | 550.000 | 1.100.000 |
| Labdarúgó | 450.000 | 450.000 | 900.000 |
| Vitorlás | 200.000 | 200.000 | 400.000 |
| Evezős | 120 000 | 120 000 | 240 000 |
| Kondi torna | 135.000 | 135.000 | 270.000 |
| Fallabda | 100.000 | 100.000 | 200.000 |
| Elnöki keret |  | 230.000\* | 230.000 |
| **Összesen** | **1.555.000** | **1.785.000** | **3.340.000** |

\* arácsi vitorlástábor költségeit tartalmazza. A tabor az Arácson üdülő vagy csak odalátogató kollégáknak és családtagjaiknak szerveződik.

|  |  |  |  |  |  |
| --- | --- | --- | --- | --- | --- |
| **Szakosztály** | **TÉNYLEGES (2018 év)** | | | | **Kumulált**  **egyenleg** |
| **tagdíjbevétel** | **támogatás** | **költség** | **egyenleg** |
| Tenisz | 543800 | 543800 | 1112150 | 24550 | 74370 |
| Labdarúgó | 371900 | 371900 | 772604 | -28804 | 431754 |
| Vitorlás | 185000 | 185000 | 419000 | -49000 | 253577 |
| Evezős | 114500 | 114500 | 210 820 | 18180 | -63992 |
| Kondi torna | 151500 | 151500 | 252000 | 51000 | 93172 |
| Fallabda | 80000 | 80000 | 113754 | 46246 | 446598 |
| Elnöki keret\* |  | 230000\* | 200000 | 30000 | 99000 |
| **Összesen** | **1446700** | **1676700** | **3080328** | **92172** | **1334479** |

\* A 2018.évi tábor augusztus 11-21. között volt megtartva.

|  |  |  |  |
| --- | --- | --- | --- |
| **Szakosztály** | **TERVEZETT (2019 év)** | | |
| **tagdíjbevétel** | **támogatás** | **költség** |
| Evezős | 120.000 | 120.000 | 240.000 |
| Vitorlás | 230.000 | 230.000 | 460.000 |
| Labdarúgó | 375.000 | 375.000 | 750.000 |
| Tenisz | 600.000 | 600.000 | 1.200.000 |
| Kondi torna | 180.000 | 180.000 | 360.000 |
| Fallabda | 100.000 | 100.000 | 200.000 |
| Elnöki keret |  | 230.000\* | 230.000 |
| **Összesen** | **1.605.000** | **1.835.000** | **3.440.000** |

\* arácsi vitorlástábor költségeit tartalmazza. A tabor az Arácson üdülő vagy csak odalátogató kollégáknak és családtagjaiknak szerveződik.

**Evezős Szakosztály** (**Szakosztályvezető: Szántó György)**

2018-ban is folytatni tudták az utóbbi években végzett szakmai munkát és ezzel párhuzamosan sikerült megőrizni a pénzügyi stabilitásukat is. A legfontosabb szakmai eredmény a hajóhasználati célok elérése, illetve a több éves átlagban kiegyenlítetté váló aktív taglétszám kialakulása volt. Az Intézet által biztosított jelentős működési hozzájárulásnak köszönhetően a folyó évi költségvetésük ebben az évben is többlettel zárt. A most zárult évre vonatkozó összesített sportköri kimutatás szerint 2018-ban a bevételeik mintegy12 eFt-tal múlták felül a kiadásokat.

A tavaszi karbantartás során pótolták a tavaly elmaradt javításokat és a kedvező időjárásnak is köszönhetően az összes hajót és azok minden tartozékát felkészítették a szezonra.

Lemosták a kieleket, a kenukat meg az összes tartozékot és lapátot. Megcsinálták a kielek tavaly elmaradt külső lakkozását, meg persze leápolták az összes fa alkatrészt, a kormányokat és az üléseket is. Megjavítottuk a Pálinka nevű hajó törött villatartóját és pótolták a Bit mindkét lábtartójának hiányzó rögzítő lemezét is. A javítások nyomán rövid idő alatt az összes hajó készen állt a sikeres szezonkezdésre.

Utólagos javításra szorult még további 3 kenulapát, amelyeknek a tolla, pontosabban a tollának a vége szétnyílt. Bár ezeket sikerült utólag megragasztani és le is lakkozták, mindenkinek ismételten felhívták a figyelmét az eszközök óvatosabb használatára. (A jelekből ítélve könnyen lehet, hogy a lapátok a kenunak a fenéken lapáttal való tolásától szenvedtek sérülést.)

Nyilvánvaló, hogy a pénzügyi stabilitásban meghatározó szerepe volt annak, hogy az Intézet továbbra is a saját bevételeikkel megegyező mértékű támogatást nyújt. A bevételeikben a szakosztály tagok által fizetett tagdíjakra tudtak támaszkodni, és a hajóhasználati napok átlagos számában is sikerült előbbre lépni.

Továbbra is törekednek arra, hogy a szakosztály létszáma (és ezen belül főleg az aktív tagok részaránya) még tovább emelkedjen. Ennek érdekében újabb toborzó és népszerűsítő akciókat terveznek szervezni, amihez a szakosztályi életéről szóló szöveges és fényképes beszámolókat fognak készíteni és közzétenni. Ugyanilyen fontos persze az is, hogy a jelenlegi tagokat is folyamatosan mozgósítsák a minél nagyobb aktivitás érdekében.

A 2018. évet (immár több éve folytatólagosan) pozitív eredménnyel zárták, ezért nem terveznek érdemi változást a költségvetésben. A következő (2019-es) szezonra vonatkozó csónakházi bérleti szerződést 2018. decemberében az SC már megkötötte (változatlan feltételekkel, újból a Béke2 csónakházra). Az utóbbi néhány év tapasztalata alapján elegendő, ha a korábbi szinten tartják a karbantartásra és felújításra szánt keretet.

**Vitrolás szakosztály** (**Szakosztályvezető: Bisztray Frigyes)**

2018-es évben is a korábbiakhoz hasonlóan alakult a program. A szokásos arácsi táboron kívül 3 hétvégi túrára került sor. Az első túra ismét Pünkösdkor volt (05. 18-21), melyen Szép időben, jó változatos szélben egy hajóval 5 fő vitorlázott. A második tavaszi túrán, június 15-17 között 3 hajón 10 fő vett részt. A harmadik túrán, melyre idén nem ősszel, hanem nyáron került sor, július 20-22 között, szintén 3 hajóval 12 sporttársunk túrázott. Az első túrán változatos, az erőstől a flautéig terjedő szélben hajózhattak. A második túrán szeles, de jól vitorlázható idő volt. A harmadik kellemes melegben és jó szélben haladhattak.

Az arácsi tábor augusztus 11-21. közötti időszakra lett időzítve, hogy a múlt évhez hasonlóan két üdülőturnusnak is legyen alkalma vitorlázni. Idén is egy tőkesúlyos Rebell Seaskip (Hófehérke) állt nem csak a vitorlás szakosztály tagjainak, hanem minden sztakis rendelkezésére. Így akkor is lehetőség volt vízre szállni, amikor másodfokú viharjelzés volt érvényben. A szakosztály tagjai idén is készséggel vitték sétavitorlázásra a vizijártassági vizsgával nem rendelkező kollégákat és családtagjaikat is. Ezt az üdülők ki is használták és minden nap váltott utasokkal ment a hajó.

A szakosztály taglétszáma: 20 fő. A szakosztály életébe 2017-ben bekapcsolódott fiatal kollégák 2018-ban is rendszeresen részt vettek a programokon.

2019. évre a 2018. évvel egyező programot terveznek. Három hétvégi túrát szeretnének lebonyolítani. Ehhez 230.000,-Ft tagdíjbefizetést kalkulálnak, amihez szeretnék megkapni a támogatási elv szerint kapható 230.000.-Ft támogatást. A tagdíjakat 3.000,- FT-tal kívánják megemelni, hogy biztosítva legyen a tervezett befizetés.

**Labdarúgó Szakosztály (Szakosztályvezető: Horváth Markó)**

A nyári időszak kivételével, heti rendszerességgel tartották sportfoglalkozásaikat a Városmajor utcai teremben (szerdánként, 19:00-tól 20:30-ig; összesen 41 alkalommal). A szakosztály 2018-ban nagyjából 20 aktív taggal rendelkezett, akik közül alkalmanként átlagosan 12-en voltak jelen. November 25-én, 5 csapat (29 fő, többségében sztakis) részvételével megrendezésre került a SZTAKI KUPA 2018.

Az elmúlt évek tapasztalatai alapján azt a következtetést vonták le a költségek terén, hogy a nyári időszakban – a szabadságokból adódó létszámhiány miatt – nem érdemes az alkalmakat megtartani.

Így a nyári idényre tervezett 180 000 Ft-os kiadás és a 90 000 Ft-os tagdíjbevétel is elmaradt/el fog maradni.

A kupák terembérletei körüli kavarodás miatt, illetve a nyári foci-szünet miatt nagy különbségek mutatkoznak a 2018-as év tervezett és a tényleges költségvetései között. Ezzel együtt az összbevételük nagyjából fele volt az összkiadásuknak, azaz ismét tartani tudták a bevétel-kiadás közötti 1-1-es arányt.

2019. őszén — a remények szerint — megrendezésre kerül a SZTAKI KUPA2019. Tervben van még tavasszal egy újabb Kupa, vagy egy nyár eleji ’focis családi nap’, de ez egyelőre ez még kérdéses.

**Női Gyógy-Kondicionáló Torna (Szakosztályvezető: Szereminé Merényi Ágnes)**

A Szakosztály változatlanul, heti egy alkalommal, hétfői napokon tartja foglalkozásait 17-18 óráig Nádai Krisztina gyógytornász vezetésével a konditeremben.

A 2018-as év első félévében többször felmerült az a kérdés, hogy az érdeklődés hiánya miatt feloszlik a szakosztály.

Több alkalommal írtak a sztaki-light levelező rendszerre, buzdítva a dolgozókat a tornán való részvételre, de nem volt eredménye. Majd szeptember környékén kiderült, hogy ezen a csatornán kevés emberhez jutott el a felhívás, így a normál levelező listán keresztül hirdették meg ezt a lehetőséget. Sikerrel járt a próbálkozás, ugyanis szeptembertől az 5 fős csapat 12 főre bővült. Ilyen létszámmal már érdemesnek látszott tervezni a jövőt.

2019-től a gyógytornász alkalmankénti óra díja 7500 Ft-ra emelkedik.

A kalkuláció alapján a tagdíj befizetéseket 2 részletben kérik. Februárig az első félévet, és nyár elejéig a második félévet.

**Tenisz Szakosztály** (**Szakosztályvezető: Kiss Márton)**

2018-ban a nyári szezonban 17-en játszottunk 138 órát fix időben és 55 órát kötetlen időben. Ebből 9-en voltak SZTAKI-s kollégák és 8-an pedig külsősök.

A téli szezonban szintén 17-en játszottak 146 fix órában és 20 kötetlenben.

Kiadásaikat a nyári szezon 414 950 Ft-os és a téli szezon 697 200 Ft-os pályabérletei képezte. Így éves kiadásuk 1 112 150 Ft volt.

2019-ben kb. 17-fős csapattal számolnak. Kiadásaikat szintén a pályabérletek és a hagyománnyá vált házibajnokságuk költségei fogják adni.

**Fallabda Szakosztály** (**Szakosztályvezető: Rátóti Attila)**

Tagjaik a Gold Center Szabadidőközpontba járnak játszani. Ez a sportcentrum közel található a SZTAKI-hoz és itt, szerződés keretében, mérsékelt, 25%-os kedvezménnyel tudnak a sporttársak fallabdázni. A pálya bérleti díja órában van meghatározva és elég tág keretek között mozog időszaktól függően: 2000-4350 Ft/óra, ezekből az árakból jön le a 25%-os kedvezmény. Az olcsóbb hétköznapi időszakokat, illetve a hétvégéket kihasználva, elég jó áron lehet sportolni.

A Gold Center fenntart számunkra egy szekrényt, amelyben a szakosztály saját ütői és labdái tárolhatók, amelyeket a tagok ingyenesen használhatnak.

A szakosztályi létszám év elején 17 fő volt, amelyből 2 külsős tag

Az éves tagdíj 10.000,- Ft/év összegben van meghatározva, amely a következő évben is változatlan marad.

A következő év célja, hogy újabb tagokkal bővítjük a szakosztály létszámát, így a tagok várható létszáma 19 főre alakul, amelyből 2 külsős tag, illetve tavasszal kihirdetünk egy bajnokságot, amely egy tízfordulós sorozatot jelent kb. kéthetes időközönként.

Budapest, 2019. január 25.

Pólusné Thiry Éva

MTA SZTAKI SE, elnök